กองทุนสิ่งแวดล้อมโลก หนุนงบประมาณ 98 ล้านบาท ให้การเคหะแห่งชาติสร้างโครงการที่อยู่อาศัยประหยัดพลังงานและเป็นมิตรสิ่งแวดล้อม
นายทวีพงษ์ วิชัยดิษฐ ผู้ว่าการการเคหะแห่งชาติ กล่าวว่า เมื่อวันที่ 9 มิถุนายนที่ผ่านมา กองทุนสิ่งแวดล้อมโลก ได้อนุมัติเงินทุนสนับสนุน โครงการส่งเสริม ที่อยู่อาศัยประหยัดพลังงานและเป็นมิตรต่อสิ่งแวดล้อมในประเทศไทย เป็นเงินทุนสนับสนุนแบบให้เปล่า จำนวนประมาณ 98 ล้านบาท ซึ่งการเคหะแห่งชาติเป็นหน่วยงานหลักในการดำเนินโครงการ ร่วมกับการไฟฟ้าฝ่ายผลิตแห่งประเทศไทยและมหาวิทยาลัยเทคโนโลยีพระจอมเกล้าธนบุรี หลังร่วมกันจัดทำรายงานฉบับสมบูรณ์ โครงการส่งเสริมที่อยู่อาศัย ประหยัดพลังงานและเป็นมิตรต่อสิ่งแวดล้อมในประเทศไทย เพื่อส่งเสริมและสนับสนุนการสร้างที่อยู่อาศัยประหยัดพลังงานและเป็นมิตรต่อสิ่งแวดล้อม และตอบสนองเป้าหมายการลดการปล่อยก๊าซเรือนกระจกของประเทศไทย ที่ได้นำเสนอต่อกองทุนสิ่งแวดล้อมโลกและได้รับการสนับสนุนงบประมาณดังกล่าว ทั้งนี้การเคหะแห่งชาติ เป็นหน่วยงานหลักในการดำเนินโครงการดังกล่าวและมีโครงการสิ่งแวดล้อมแห่งสหประชาชาติ เป็นหน่วยงานบริหารโครงการ ในการประสานงานกับ กองทุนสิ่งแวดล้อมโลก ขณะนี้อยู่ระหว่างพิจารณารายละเอียดข้อตกลงความร่วมมือ เพื่อดำเนินการในส่วนที่เกี่ยวข้องต่อไปโครงการนี้จะเป็นอีกหนึ่งความภาคภูมิใจของการเคหะแห่งชาติ ในการพัฒนาคุณภาพชีวิตให้กับผู้อยู่อาศัยและตอบสนองต่อเป้าหมายการพัฒนาที่ที่ยั่งยืน เป้าหมายที่ 11 เมืองและถิ่นฐานมนุษย์อย่างยั่งยืน